title: Odluka br. 1104/2011/EU Europskog parlamenta i Vijeća od 25. listopada 2011. o pravilima za pristup javnoj reguliranoj usluzi koju pruža globalni navigacijski satelitski sustav uspostavljen u sklopu programa Galileo

text:
               13/Sv. 038

               HR

               Službeni list Europske unije

               298

         32011D1104

               L 287/1

               SLUŽBENI LIST EUROPSKE UNIJE

               25.10.2011.

      ODLUKA br. 1104/2011/EU EUROPSKOG PARLAMENTA I VIJEĆA

   od 25. listopada 2011.
   o pravilima za pristup javnoj reguliranoj usluzi koju pruža globalni navigacijski satelitski sustav uspostavljen u sklopu programa Galileo
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 172.,
   uzimajući u obzir prijedlog Europske komisije,
   nakon dostave nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   nakon savjetovanja s Odborom regija,
   u skladu s redovnim zakonodavnim postupkom (2),
   budući da:

               (1)

               U Prilogu Uredbi (EZ) br. 683/2008 Europskog parlamenta i Vijeća od 9. srpnja 2008. o daljnjoj provedbi europskih programa satelitske navigacije (EGNOS i Galileo) (3) propisano je da se određenim ciljevima programa Galileo treba osigurati da se signali koje odašilje sustav uspostavljen u sklopu tog programa mogu upotrebljavati posebno za ponudu javne regulirane usluge („PRS”) ograničene na korisnike koje je ovlastila vlada za osjetljive aplikacije koje zahtijevaju učinkovitu kontrolu pristupa i visoku razinu kontinuiteta usluge.

               (2)

               Iako se relevantne odredbe Uredbe (EZ) br. 683/2008 također primjenjuju na usluge navedene u njezinom Prilogu uključujući PRS, uzimajući u obzir međusobnu povezanost sustava uspostavljenog u sklopu programa Galileo i PRS-a iz pravne, tehničke, operativne, financijske i vlasničke perspektive, prikladno je ponovno izraditi relevantna pravila o primjeni sigurnosnih propisa za potrebe ove Odluke.

               (3)

               Europski parlament i Vijeće u nekoliko su navrata podsjetili da je sustav uspostavljen u sklopu programa Galileo civilni sustav pod civilnim nadzorom, odnosno da je stvoren u skladu s civilnim standardima na temelju civilnih zahtjeva i pod nadzorom institucija Unije.

               (4)

               Program Galileo od strateškog je značaja za neovisnost Unije u smislu usluga satelitske navigacije, pozicioniranja i određivanja vremena i predstavlja važan doprinos provedbi strategije „Europa 2020.” za pametan, održiv i inkluzivan razvoj.

               (5)

               Od različitih usluga koje nude europski satelitski navigacijski sustavi PRS je najsigurniji i najosjetljiviji, te je stoga prikladan za usluge kod kojih se moraju osigurati čvrstoća i potpuna pouzdanost. Njime se mora osigurati kontinuitet usluge za sudionike čak i u najozbiljnijim kriznim situacijama. Posljedice povrede sigurnosnih propisa pri uporabi ove usluge nisu ograničene na dotičnog korisnika, već se mogu proširiti i na druge korisnike. Uporaba PRS-a i upravljanje njime stoga su zajednička odgovornost država članica s ciljem zaštite sigurnosti Unije i njihove vlastite sigurnosti. Slijedom toga, pristup PRS-u mora biti strogo ograničen na određene kategorije korisnika koje podliježu stalnom nadzoru.

               (6)

               Stoga je potrebno definirati pravila za pristup PRS-u i pravila za upravljanje njime, posebno opća načela koja se odnose na pristup, funkcije različitih upravnih i nadzornih tijela, uvjete u vezi proizvodnjom i sigurnošću prijamnika i sustav za nadzor izvoza.

               (7)

               U vezi s općim načelima pristupa PRS-u, s obzirom na stvarnu namjenu usluge i njezine karakteristike, uporaba PRS-a mora biti strogo ograničena, pri čemu je državama članicama, Vijeću, Komisiji i Europskoj službi za vanjsko djelovanje (EEAS) odobren diskrecijski, neograničen i neometani pristup diljem svijeta. Nadalje, svaka država članica mora biti u prilici donositi samostalne odluke o tome tko su ovlašteni korisnici PRS-a i za koje se namjene PRS može upotrebljavati, uključujući namjene u vezi sa sigurnošću, u skladu sa zajedničkim minimalnim standardima.

               (8)

               Kako bi se potakla uporaba europske tehnologije diljem svijeta, određene treće zemlje i međunarodne organizacije trebaju imati mogućnost postati sudionici PRS-a na temelju odvojenih sporazuma sklopljenih s njima. U slučaju sigurnih vladinih satelitskih radionavigacijskih aplikacija uvjeti pod kojima treće zemlje i međunarodne organizacije mogu upotrebljavati PRS trebaju se utvrditi u međunarodnim sporazumima, pri čemu se podrazumijeva da usklađenost sa sigurnosnim zahtjevima treba uvijek biti obvezna. U okviru takvih sporazuma treba omogućiti proizvodnju prijamnika za PRS pod posebnim uvjetima i zahtjevima, pod uvjetom da su na razini koja je barem jednaka uvjetima i zahtjevima koji se primjenjuju na države članice. Međutim, takvi sporazumi ne trebaju uključivati posebno osjetljiva sigurnosna pitanja kao što je proizvodnja sigurnosnih modula.

               (9)

               O sporazumima s trećim zemljama ili međunarodnim organizacijama treba pregovarati uzimajući u najvećoj mogućoj mjeri u obzir važnost koju ima osiguravanje poštovanja demokracije, vladavine prava, univerzalnosti i nedjeljivosti ljudskih prava i temeljnih sloboda i slobode mišljenja, savjesti i vjeroispovijedi kao i slobode izražavanja i informiranja, poštovanje ljudskog dostojanstva, načela jednakosti i solidarnosti i poštovanje načela Povelje Ujedinjenih naroda i međunarodnog prava.

               (10)

               Sigurnosnim propisima Europske svemirske agencije treba se ponuditi određeni stupanj zaštite koji je barem jednak stupnju zaštite koji je osiguran propisima o sigurnosti određenim u Prilogu Odluci Komisije 2001/844/EZ, EZUČ, Euratom (4) i u Odluci Vijeća 2011/292/EU od 31. ožujka 2011. o sigurnosnim propisima za zaštitu klasificiranih podataka EU-a (5).

               (11)

               Unija i države članice moraju poduzeti sve kako bi osigurale sigurnost i zaštitu sustava uspostavljenog u sklopu programa Galileo i tehnologije i opreme za PRS, spriječile da signale koje odašilje PRS upotrebljavaju neovlaštene fizičke ili pravne osobe i onemogućile svaku neprijateljsku uporabu PRS-a protiv sebe.

               (12)

               U tom je smislu važno da države članice odrede sustav kazni koje se primjenjuju u slučaju neispunjavanja obveza proizišlih iz ove Odluke i osiguraju njihovu primjenu. Kazne moraju biti učinkovite, razmjerne i odvraćajuće.

               (13)

               U slučaju upravnih i nadzornih tijela čini se da je aranžman u kojem sudionici PRS-a određuju „nadležno tijelo za PRS” odgovorno za upravljanje korisnicima i nadzor nad njima najbolji način za učinkovito upravljanje uporabom PRS-a kojim se olakšavaju odnosi između različitih dionika odgovornih za sigurnost i osigurava stalni nadzor korisnika, posebno nacionalnih korisnika, u skladu sa zajedničkim minimalnim standardima. Međutim, treba osigurati određenu fleksibilnost kako bi se državama članicama omogućila učinkovita organizacija odgovornosti.

               (14)

               Pri provedbi ove Odluke svaka obrada osobnih podataka provodi se u skladu s pravom Unije kako je utvrđeno posebno u Direktivi 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom kretanju takvih podataka (6) i Direktivi 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (7).

               (15)

               Nadalje, jedan od zadataka Centra za sigurnost Galilea („Centar za nadzor sigurnosti Galilea” ili „GSMC”) iz članka 16. točke (a) podtočke ii. Uredbe (EZ) br. 683/2008 treba biti osiguravanje operativnog sučelja između različitih dionika odgovornih za sigurnost PRS-a.

               (16)

               Vijeće i visoki predstavnik Unije za vanjske poslove i sigurnosnu politiku trebaju imati ulogu u upravljanju PRS-om kroz primjenu Zajedničke akcije Vijeća 2004/552/ZVSP od 12. srpnja 2004. o aspektima djelovanja europskog satelitskog radionavigacijskog sustava koji utječu na sigurnost Europske unije (8). Vijeće treba odobriti međunarodne sporazume kojima se treća zemlja ili međunarodna organizacija ovlašćuje za uporabu PRS-a.

               (17)

               U vezi s proizvodnjom i sigurnošću prijamnika, zbog sigurnosnih zahtjeva ovu zadaću treba povjeriti samo državi članici koja je odredila nadležno tijelo za PRS ili poduzećima s poslovnim nastanom na državnom području države članice koja je odredila nadležno tijelo za PRS. Nadalje, proizvođača prijamnika mora propisno ovlastiti Odbor za sigurnosnu akreditaciju europskih GNSS sustava uspostavljen Uredbom (EU) br. 912/2010 Europskog parlamenta i Vijeća (9) („Odbor za sigurnosnu akreditaciju”) i mora poštovati njegove odluke. Nadležna tijela za PRS odgovorna su za stalno praćenje poštivanja tog zahtjeva u vezi s ovlaštenjem i navedenih odluka te posebnih tehničkih zahtjeva proizišlih iz zajedničkih minimalnih standarda.

               (18)

               Država članica koja nije odredila nadležno tijelo za PRS treba u svakom slučaju odrediti točku za kontakt za upravljanje svim otkrivenim štetnim elektromagnetskim interferencijama koje utječu na PRS. Ta točka za kontakt treba biti fizička ili pravna osoba s ulogom točke izvješćivanja ili adresa na koju se Komisija može obratiti u slučaju moguće štetne elektromagnetske interferencije radi njezina otklanjanja.

               (19)

               U vezi s izvoznim ograničenjima, izvoz opreme ili tehnologije i softvera koji se odnose na uporabu PRS-a, na njegov razvoj ili na proizvodnju za PRS izvan Unije, bez obzira je li oprema, softver ili tehnologija navedena u Prilogu I. Uredbi Vijeća (EZ) br. 428/2009 od 5. svibnja 2009. o utvrđivanju režima Zajednice za nadzor izvoza, prijenosa, brokeringa i provoza robe s dvojnom namjenom (10), mora biti ograničen na one treće zemlje koje su propisno ovlaštene za pristup PRS-u na temelju međunarodnog sporazuma s Unijom. Treća zemlja na čijem je državnom području postavljena referentna postaja u kojoj je smještena oprema za PRS i koja je sastavni dio sustava uspostavljenog u sklopu programa Galileo ne treba se smatrati sudionikom PRS-a samo na temelju te činjenice.

               (20)

               Na Komisiju treba prenijeti ovlasti za donošenje akata u skladu s člankom 290. Ugovora o funkcioniranju Europske unije u vezi sa zajedničkim minimalnim standardima u područjima određenim u Prilogu i treba ih prema potrebi ažurirati i izmijeniti kako bi se uzeo u obzir razvoj programa Galileo. Osobito je važno da Komisija tijekom pripremnih radnji provede odgovarajuća savjetovanja, uključujući na razini stručnjaka. Prilikom izrade i sastavljanja delegiranih akata Komisija treba osigurati istovremenu, pravodobnu i odgovarajuću dostavu relevantnih dokumenata Europskom parlamentu i Vijeću.

               (21)

               S obzirom na njihov mogući utjecaj na sigurnost sustava uspostavljenog u sklopu programa Galileo, Unije i njezinih država članica pojedinačno i zajednički, bitno je da se zajednička pravila u vezi s pristupom PRS-u i proizvodnjom prijamnika i sigurnosnih modula za PRS primjenjuju jedinstveno u svakoj državi članici. Stoga je neophodno ovlastiti Komisiju za usvajanje detaljnih zahtjeva, smjernica i drugih mjera za provedbu zajedničkih minimalnih standarda. Kako bi se osigurali jedinstveni uvjeti za provedbu ove Odluke, Komisiji treba dodijeliti provedbene ovlasti. Navedene se ovlasti trebaju izvršavati u skladu s Uredbom (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela koja se odnose na mehanizme kojima države članice kontroliraju izvršavanje provedbenih ovlasti Komisije (11).

               (22)

               Revizije i pregledi koje Komisija treba provesti uz pomoć država članica trebaju se, prema potrebi, provoditi na način sličan onomu koji je predviđen u dijelu VII. Priloga III. Odluci 2011/292/EU.

               (23)

               Pravila za pristup PRS-u koji nudi sustav uspostavljen u sklopu programa Galileo preduvjet su za primjenu PRS-a. Komisija treba analizirati treba li za PRS uvesti politiku naplaćivanja, uključujući i za treće zemlje i međunarodne organizacije, i izvijestiti Europski parlament i Vijeće o ishodu te analize.

               (24)

               Budući da cilj ove Odluke — a to je utvrđivanje pravila u skladu s kojima države članice, Vijeće, Komisija, EEAS, agencije Unije, treće zemlje i međunarodne organizacije mogu pristupati PRS-u — ne mogu dostatno ostvariti države članice, nego ga se, zbog razmjera i učinaka djelovanja, može na bolji način ostvariti na razini Unije, Unija može usvojiti mjere u skladu s načelom supsidijarnosti kako je utvrđeno u članku 5. Ugovora o Europskoj uniji. U skladu s načelom proporcionalnosti kako je utvrđeno u tom članku ova Odluka ne prelazi ono što je potrebno za ostvarivanje navedenog cilja.

               (25)

               Odmah nakon što PRS bude proglašen operativnim treba uspostaviti mehanizam za izvješćivanje i preispitivanje,

         DONIJELI SU OVU ODLUKU:
   Članak 1.
   Predmet
   Ovom se Odlukom utvrđuju pravila u skladu s kojima države članice, Vijeće, Komisija, EEAS, agencije Unije, treće zemlje i međunarodne organizacije mogu pristupiti javnoj reguliranoj usluzi (PRS) koju pruža globalni navigacijski satelitski sustav uspostavljen u sklopu programa Galileo.
   Članak 2.
   Definicije
   Za potrebe ove Odluke primjenjuju se sljedeće definicije:

               (a)

               „sudionici PRS-a” znači države članice, Vijeće, Komisija i EEAS kao i agencije Unije, treće zemlje i međunarodne organizacije u onoj mjeri u kojoj su takve agencije, treće zemlje i organizacije propisno ovlaštene;

               (b)

               „korisnici PRS-a” znači fizičke ili pravne osobe koje na temelju propisnog ovlaštenja sudionika PRS-a imaju ili upotrebljavaju prijamnik za PRS.

         Članak 3.
   Opća načela u vezi s pristupom PRS-u
   1.   Države članice, Vijeće, Komisija i EEAS imaju pravo neograničenog i nesmetanog pristupa PRS-u diljem svijeta.
   2.   Svaka pojedinačna država članica, Vijeće, Komisija i EEAS odlučuju hoće li upotrebljavati PRS u okviru svojih nadležnosti.
   3.   Svaka država članica koja upotrebljava PRS samostalno odlučuje koje su kategorije fizičkih osoba koje borave na njezinom državnom području ili obavljaju službene dužnosti u inozemstvu u ime te države članice i pravnih osoba s poslovnim nastanom na njezinom državnom području ovlaštene kao korisnici PRS-a i u koje se namjene može upotrebljavati PRS u skladu s člankom 8. i točkom 1. podtočkama i. i ii. Priloga. Navedene namjene mogu uključivati i sigurnosne namjene.
   Vijeće, Komisija i EEAS odlučuju koje su kategorije njihovih agenata ovlaštene kao korisnici PRS-a u skladu s člankom 8. i točkom 1. podtočkama (i) i ii. Priloga.
   4.   Agencije Unije mogu postati sudionici PRS-a samo u mjeri u kojoj je to nužno za ispunjavanje njihovih zadataka i u skladu s detaljnim pravilima utvrđenim u administrativnom sporazumu sklopljenom između Komisije i dotične agencije.
   5.   Treće zemlje ili međunarodne organizacije mogu postati sudionici PRS-a samo ako, u skladu s postupkom predviđenim u članku 218. Ugovora o funkcioniranju Europske unije, sklope oba sljedeća sporazuma između Unije i dotične treće zemlje ili međunarodne organizacije:

               (a)

               sporazum o sigurnosti podataka kojim se definira okvir za razmjenu i zaštitu klasificiranih podataka i osigurava stupanj zaštite koji je barem jednak stupnju zaštite država članica;

               (b)

               sporazum kojim se utvrđuju uvjeti detaljnih pravila za pristup treće zemlje ili međunarodne organizacije PRS-u; takav sporazum može uključivati proizvodnju prijamnika za PRS pod posebnim uvjetima ne računajući sigurnosne module.

         Članak 4.
   Primjena sigurnosnih propisa
   1.   Svaka država članica osigurava da se njezinim nacionalnim sigurnosnim propisima nudi stupanj zaštite klasificiranih podataka koji je barem jednak onomu predviđenom u propisima o sigurnosti kako je utvrđeno u Prilogu Odluci 2001/844/EZ, EZUČ, Euratom i u Odluci 2011/292/EU i da se navedeni nacionalni sigurnosni propisi primjenjuju na njezine korisnike PRS-a i na sve fizičke osobe koje borave na njezinom državnom području i sve pravne osobe s poslovnim nastanom na njezinom državnom području koje obrađuju klasificirane podatke EU-a u vezi s PRS-om.
   2.   Države članice bez odgađanja obavješćuju Komisiju o donošenju nacionalnih sigurnosnih propisa kako je navedeno u stavku 1.
   3.   Ako se pokaže da su klasificirani podaci EU-a u vezi s PRS-om otkriveni trećoj osobi koja nije ovlaštena za njihovo primanje, nakon cjelovitog savjetovanja s dotičnom državom članicom Komisija:

               (a)

               obavješćuje vlasnika klasificiranih podataka o PRS-u;

               (b)

               procjenjuje moguću štetu nanesenu interesima Unije ili država članica;

               (c)

               obavješćuje odgovarajuća tijela o rezultatima procjene kojima prilaže preporuku za ispravljanje situacije; u tom slučaju odgovarajuća tijela bez odgađanja obavješćuju Komisiju o mjerama koje namjeravaju poduzeti ili koje su poduzela, uključujući mjere usmjerene na sprečavanje ponovne pojave takve situacije, kao i o rezultatima takvih mjera; i

               (d)

               obavješćuje Europski parlament i Vijeće, kako je potrebno, o navedenim rezultatima.

         Članak 5.
   Nadležno tijelo za PRS
   1.   Nadležno tijelo za PRS određuju:

               (a)

               svaka država članica koja upotrebljava PRS i svaka država članica na čijem državnom području poslovni nastan ima bilo koje od tijela iz članka 7. stavka 1.; u takvim slučajevima nadležno tijelo za PRS uspostavlja se na državnom području dotične države članice koja bez odgađanja obavješćuje Komisiju o određivanju;

               (b)

               Vijeće, Komisija i EEAS ako upotrebljavaju PRS. U tom slučaju Europska agencija za GNSS uspostavljena Uredbom (EU) br. 912/2010 („Europska agencija za GNSS”) može biti određena kao nadležno tijelo za PRS u skladu s odgovarajućim aranžmanima;

               (c)

               agencije Unije i međunarodne organizacije u skladu s odredbama sporazuma iz članka 3. stavaka 4. i 5.; u takvim slučajevima Europska agencija za GNSS može biti određena kao nadležno tijelo za PRS;

               (d)

               treće zemlje u skladu s odredbama sporazuma iz članka 3. stavka 5.

         2.   Troškove funkcioniranja nadležnog tijela za PRS snose sudionici PRS-a koji su ga odredili.
   3.   Država članica koja nije odredila nadležno tijelo za PRS u skladu s točkom (a) stavka 1. u svakom slučaju određuje točku za kontakt koja prema potrebi pruža pomoć pri prijavi otkrivene potencijalno štetne elektromagnetske interferencije koja utječe na PRS. Dotična država članica bez odgađanja obavješćuje Komisiju o takvom određivanju.
   4.   Nadležno tijelo za PRS osigurava uporabu PRS-a u skladu s člankom 8. i točkom 1. Priloga i sljedeće:

               (a)

               korisnici PRS-a raspoređeni su po skupinama za upravljanje PRS-om s GSMC-om;

               (b)

               utvrđena su prava pristupa PRS-u za svaku skupinu ili korisnika i njima se upravlja;

               (c)

               ključevi za PRS i drugi povezani klasificirani podaci dobivaju se od GSMC-a;

               (d)

               ključevi za PRS i drugi povezani klasificirani podaci raspodjeljuju se korisnicima;

               (e)

               upravlja se sigurnošću prijamnika i povezanih klasificiranih tehnologija i podataka i procijenjeni su rizici;

               (f)

               uspostavljena je točka za kontakt koja prema potrebi pruža pomoć pri prijavi otkrivene potencijalno štetne elektromagnetske interferencije koja utječe na PRS.

         5.   Nadležno tijelo za PRS države članice osigurava da tijelo s poslovnim nastanom na državnom području te države članice može razvijati ili proizvoditi prijamnike za PRS ili sigurnosne module samo:

               (a)

               ako je takvo tijelo propisno ovlastio Odbor za sigurnosnu akreditaciju u skladu s člankom 11. stavkom 2. Uredbe (EU) br. 912/2010; i

               (b)

               ako takvo tijelo poštuje odluke Odbora za sigurnosnu akreditaciju i članak 8. i točku 2. Priloga u vezi s razvojem i proizvodnjom prijamnika za PRS ili sigurnosnih modula u onoj mjeri u kojoj su povezani s njegovom djelatnošću.

         Svako odobrenje za proizvodnju opreme predviđeno u ovom stavku preispituje se svakih pet godina.
   6.   U slučaju razvoja ili proizvodnje iz stavka 5. ovog članka ili u slučaju izvoza izvan Unije, nadležno tijelo za PRS dotične države članice djeluje kao sučelje za subjekte nadležne za ograničenja izvoza relevantne opreme, tehnologije i softvera u vezi s uporabom i razvojem PRS-a te proizvodnjom za PRS s ciljem osiguravanja primjene odredbi članka 9.
   7.   Nadležno tijelo za PRS povezano je s GSMC-om u skladu s člankom 8. i točkom 4. Priloga.
   8.   Stavcima 4. i 7. ne dovodi se u pitanje mogućnost država članica da određene posebne zadatke svojih nadležnih tijela za PRS na temelju uzajamne suglasnosti prenesu na drugu državu članicu isključujući sve zadatke koji se odnose na izvršavanje suverenosti na njihovim državnim područjima. Države članice mogu zajednički provoditi zadatke iz stavaka 4. i 7. kao i zadatke iz stavka 5. Dotične države članice bez odgađanja obavješćuju Komisiju o takvim dogovorima.
   9.   Nadležno tijelo za PRS može u skladu s posebnim aranžmanima zatražiti tehničku pomoć Europske agencije za GNSS prilikom obavljanja svojih zadataka. Dotične države članice bez odgađanja obavješćuju Komisiju o takvim aranžmanima.
   10.   Svake tri godine nadležna tijela za PRS izvješćuju Komisiju i Europsku agenciju za GNSS o usklađenosti sa zajedničkim minimalnim standardima.
   11.   Svake tri godine Komisija uz pomoć Europske agencije za GNSS izvješćuje Europski parlament i Vijeće o usklađenosti nadležnih tijela za PRS sa zajedničkim minimalnim standardima kao i o slučajevima ozbiljnih povreda navedenih standarda.
   12.   Ako nadležno tijelo za PRS ne poštuje zajedničke minimalne standarde određene u članku 8., Komisija može dati preporuku uzimajući u obzir načelo supsidijarnosti i uz savjetovanje s dotičnom državom članicom i, prema potrebi, nakon pribavljanja dodatnih posebnih podataka. U roku tri mjeseca od davanja preporuke dotično nadležno tijelo za PRS dužno je postupiti u skladu s preporukom Komisije ili zatražiti ili predložiti izmjene s ciljem osiguravanja usklađenosti sa zajedničkim minimalnim standardima i provesti ih u dogovoru s Komisijom.
   Ako nakon isteka tromjesečnog razdoblja dotično nadležno tijelo za PRS još uvijek nije osiguralo usklađenost sa zajedničkim minimalnim standardima, Komisija obavješćuje Europski parlament i Vijeće i predlaže poduzimanje odgovarajućih mjera.
   Članak 6.
   Uloga GSMC-a
   GSMC osigurava operativno sučelje između nadležnih tijela za PRS, Vijeća i visokog predstavnika Unije za vanjske poslove i sigurnosnu politiku koji djeluje u okviru Zajedničke akcije 2004/552/ZVSP i nadzornih centara. On obavješćuje Komisiju o svim slučajevima koji mogu utjecati na nesmetano odvijanje PRS-a.
   Članak 7.
   Proizvodnja i sigurnost prijamnika i sigurnosnih modula
   1.   Država članica može, u skladu sa zahtjevima određenim u članku 5. stavku 5., dodijeliti zadaću proizvodnje prijamnika za PRS ili povezanih sigurnosnih modula tijelima s poslovnim nastanom na svom državnom području ili na državnom području druge države članice. Vijeće, Komisija ili EEAS mogu dodijeliti zadaću proizvodnje prijamnika za PRS ili povezanih sigurnosnih modula za vlastitu uporabu tijelima s poslovnim nastanom na državnom području države članice.
   2.   Odbor za sigurnosnu akreditaciju može u svakom trenutku opozvati odobrenje koje je dao tijelu iz stavka 1. ovog članka za proizvodnju prijamnika za PRS ili povezanih sigurnosnih modula u slučaju nepoštovanja mjera propisanih u točki (b) članka 5. stavka 5.
   Članak 8.
   Zajednički minimalni standardi
   1.   Zajednički minimalni standardi koje nadležna tijela za PRS iz članka 5. moraju poštovati obuhvaćaju područja određena u Prilogu.
   2.   Komisija je ovlaštena donositi delegirane akte u skladu s člankom 11. u vezi s usvajanjem zajedničkih minimalnih standarda za područja određena u Prilogu i prema potrebi izmjene kojima se ažurira Prilog kako bi se uzeo u obzir razvoj programa Galileo, posebno u pogledu tehnologije i promjena sigurnosnih potreba.
   3.   Na temelju zajedničkih minimalnih standarda iz stavka 2. ovog članka Komisija može usvojiti potrebne tehničke zahtjeve, smjernice i druge mjere. Navedeni se provedbeni akti donose u skladu s postupkom ispitivanja iz članka 12. stavka 2.
   4.   Komisija osigurava poduzimanje potrebnih koraka za usklađivanje s mjerama iz stavaka 2. i 3. te ispunjavanje zahtjeva koji se odnose na sigurnost PRS-a i njegovih korisnika uzimajući u cijelosti u obzir stručne savjete.
   5.   Kako bi pomogla pri usklađivanju s ovim člankom, Komisija omogućuje sastanak svih nadležnih tijela za PRS najmanje jednom godišnje.
   6.   Komisija uz pomoć država članica i Europske agencije za GNSS osigurava da nadležna tijela za PRS poštuju zajedničke minimalne standarde, posebno kroz provedbu revizija i pregleda.
   Članak 9.
   Izvozna ograničenja
   Izvoz opreme, tehnologije i softvera u vezi s uporabom i razvojem PRS-a i proizvodnjom za PRS izvan Unije ne smije se odobriti osim u skladu s člankom 8. i točkom 3. Priloga i na temelju sporazuma iz članka 3. stavka 5. ili sporazuma o detaljnim pravilima za smještaj i rad referentnih postaja.
   Članak 10.
   Primjena Zajedničke akcije 2004/552/ZVSP
   Ova se Odluka primjenjuje ne dovodeći u pitanje mjere usvojene u skladu sa Zajedničkom akcijom 2004/552/ZVSP.
   Članak 11.
   Izvršenje delegiranja
   1.   Ovlasti za donošenje delegiranih akata dodjeljuju se Komisiji u skladu s uvjetima utvrđenim u ovom članku.
   2.   Ovlasti za donošenje delegiranih akata iz članka 8. stavka 2. dodjeljuju se Komisiji na razdoblje od pet godina od 5. studenoga 2011. Komisija sastavlja izvješće o delegiranju ovlasti najkasnije devet mjeseci prije isteka petogodišnjeg razdoblja.
   3.   Europski parlament ili Vijeće može u svakom trenutku opozvati delegirane ovlasti iz članka 8. stavka 2. Odlukom o opozivu okončava se delegiranje ovlasti navedenih u toj odluci. Ona stupa na snagu sljedećeg dana od dana objave u Službenom listu Europske unije ili kasnijeg datuma određenog u odluci. Ona nema utjecaja na valjanost bilo kojeg delegiranog akta koji je već na snazi.
   4.   Odmah nakon donošenja delegiranog akta Komisija o tome istodobno obavješćuje Europski parlament i Vijeće.
   5.   Delegirani akt donesen u skladu s člankom 8. stavkom 2. stupa na snagu samo ako Europski parlament ili Vijeće ne izraze nikakve primjedbe u roku dva mjeseca od obavješćivanja Europskog parlamenta i Vijeća o tom aktu ili ako prije isteka navedenog roka Europski parlament i Vijeće obavijeste Komisiju da nemaju primjedaba. Na zahtjev Europskog parlamenta ili Vijeća taj se rok produljuje za dva mjeseca.
   Članak 12.
   Postupak Odbora
   1.   Komisiji pomaže Odbor uspostavljen Uredbom (EZ) br. 683/2008. Odbor je odbor u smislu Uredbe (EU) br. 182/2011.
   2.   Kod upućivanja na ovaj stavak primjenjuje se članak 5. Uredbe (EU) br. 182/2011. Ako odbor ne dostavi mišljenje, Komisija ne donosi nacrt provedbenog akta i primjenjuje se treći podstavak članka 5. stavka 4. Uredbe (EU) br. 182/2011.
   Članak 13.
   Preispitivanje i izvješće
   Najkasnije dvije godine nakon što je PRS proglašen operativnim, Komisija izvješćuje Europski parlament i Vijeće o odgovarajućem funkcioniranju i primjerenosti pravila utvrđenih za pristup PRS-u i prema potrebi predlaže odgovarajuće izmjene ove Odluke.
   Članak 14.
   Posebna pravila za provedbu programa Galileo
   Neovisno o drugim odredbama ove Odluke, kako bi se osiguralo nesmetano funkcioniranje sustava uspostavljenog u sklopu programa Galileo, odobrava se pristup tehnologiji za PRS i vlasništvo nad prijamnicima za PRS ili njihova uporaba pod uvjetom da se poštuju načela utvrđena u članku 8. i Prilogu:

               (a)

               Komisiji kada djeluje kao voditelj programa Galileo;

               (b)

               operatorima sustava uspostavljenog u sklopu programa Galileo strogo za potrebe poštivanja svojih odgovornosti i ovlasti kako je utvrđeno u posebnom sporazumu s Komisijom;

               (c)

               Europskoj agenciji za GNSS radi obavljanja povjerenih joj zadataka kako je utvrđeno u posebnom sporazumu s Komisijom;

               (d)

               Europskoj svemirskoj agenciji strogo za potrebe istraživanja, razvoja i postavljanja infrastrukture kako je utvrđeno u posebnom sporazumu s Komisijom.

         Članak 15.
   Kazne
   Države članice određuju koje su kazne primjenljive u slučaju povrede nacionalnih odredaba donesenih na temelju ove Odluke. Kazne moraju biti učinkovite, razmjerne i odvraćajuće.
   Članak 16.
   Stupanje na snagu i primjena
   1.   Ova Odluka stupa na snagu sljedećeg dana od dana objave u Službenom listu Europske unije.
   2.   Države članice primjenjuju članak 5. najkasnije 6. studenoga 2013.
   Članak 17.
   Adresati
   Ova je Odluka upućena državama članicama.

      Sastavljeno u Strasbourgu 25. listopada 2011.

            Za Europski parlament

            Predsjednik

         J. BUZEK

            Za Vijeće

            Predsjednik

         M. DOWGIELEWICZ

      (1)  SL C 54, 19.2.2011., str. 36.

      (2)  Stajalište Europskog parlamenta od 13. rujna 2011. (još nije objavljeno u Službenom listu) i odluka Vijeća od 10. listopada 2011.

      (3)  SL L 196, 24.7.2008., str. 1.

      (4)  SL L 317, 3.12.2001., str. 1.

      (5)  SL L 141, 27.5.2011., str. 17.

      (6)  SL L 281, 23.11.1995., str. 31.

      (7)  SL L 201, 31.7.2002., str. 37.

      (8)  SL L 246, 20.7.2004., str. 30.

      (9)  SL L 276, 20.10.2010., str. 11.

      (10)  SL L 134, 29.5.2009., str. 1.

      (11)  SL L 55, 28.2.2011., str. 13.
   PRILOG

      Zajednički minimalni standardi

               1.

               U vezi s člankom 5. stavkom 4. zajednički minimalni standardi za uporabu PRS-a obuhvaćaju sljedeća područja:

                           i.

                           organizaciju skupina korisnika PRS-a;

                           ii.

                           definiranje prava pristupa i upravljanje njima za korisnike PRS-a i skupine korisnika sudionika PRS-a;

                           iii.

                           raspodjelu ključeva za PRS i povezanih klasificiranih podataka između GSMC-a i nadležnih tijela za PRS;

                           iv.

                           raspodjelu ključeva za PRS i povezanih klasificiranih podataka korisnicima;

                           v.

                           upravljanje sigurnošću, uključujući sigurnosne incidente, i procjenu rizika za prijamnike za PRS i povezane klasificirane tehnologije i podatke;

                           vi.

                           prijavu otkrivene potencijalno štetne elektromagnetske interferencije koja utječe na PRS;

                           vii.

                           operativne koncepte i postupke za prijamnike za PRS.

               2.

               U vezi s člankom 5. stavkom 5. zajednički minimalni standardi za razvoj i proizvodnju prijamnika za PRS ili sigurnosnih modula obuhvaćaju sljedeća područja:

                           i.

                           odobrenje korisničkog segmenta PRS-a;

                           ii.

                           sigurnost prijamnika i tehnologije za PRS u fazama istraživanja, razvoja i proizvodnje;

                           iii.

                           integraciju prijamnika i tehnologije za PRS;

                           iv.

                           profil zaštite za prijamnike za PRS, sigurnosne module i materijale koji upotrebljavaju tehnologiju za PRS.

               3.

               U vezi s člankom 5. stavkom 6. i člankom 9. zajednički minimalni standardi za izvozna ograničenja obuhvaćaju sljedeća područja:

                           i.

                           ovlaštene sudionike PRS-a;

                           ii.

                           izvoz materijala i tehnologija povezanih s PRS-om.

               4.

               U vezi s člankom 5. stavkom 7. zajednički minimalni standardi za poveznice između GSMC-a i nadležnih tijela za PRS obuhvaćaju podatkovne i govorne poveznice.


title: 2008/966/EZ: Odluka Komisije od 12. prosinca 2008. o donošenju, na temelju Direktive Vijeća 92/43/EEZ, početnog popisa područja od značaja za Zajednicu za stepsku biogeografsku regiju (priopćena pod brojem dokumenta C(2008) 8066)

text:
               15/Sv. 007

               HR

               Službeni list Europske unije

               195

         32008D0966

               L 344/117

               SLUŽBENI LIST EUROPSKE UNIJE

               12.12.2008.

      ODLUKA KOMISIJE

   od 12. prosinca 2008.
   o donošenju, na temelju Direktive Vijeća 92/43/EEZ, početnog popisa područja od značaja za Zajednicu za stepsku biogeografsku regiju
   (priopćena pod brojem dokumenta C(2008) 8066)
   (2008/966/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
   budući da:

               (1)

               Stepska biogeografska regija iz članka 1. točke (c) broja iii. Direktive 92/43/EEZ sastoji se od državnog područja Rumunjske, na način kako je specificirano biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.

               (2)

               U kontekstu procesa koji je pokrenut 1995. godine nužno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Zajednici.

               (3)

               Popise područja predloženih za područja od značaja za Zajednicu za stepsku biogeografsku regiju u smislu članka 1. Direktive 92/43/EEZ Rumunjska je proslijedila Komisiji u listopadu 2007. u skladu s člankom 4. stavkom 1. Direktive 92/43/EZZ.

               (4)

               Popisi predloženih područja popraćeni su podacima o svakom području, a koji su dostavljeni u obliku utvrđenom u Odluci Komisije 97/266/EZ od 18. prosinca 1996. o obliku podataka o područjima za predložena područja Natura 2000 (2).

               (5)

               Podaci uključuju najnoviju i konačnu kartu područja koju je proslijedila dotična država članica, naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.

               (6)

               Na temelju nacrta popisa koji je Komisija sastavila u dogovoru s dotičnom državom članicom, a koji također utvrđuje područja na kojima se nalaze prioritetna prirodna staništa ili prioritetne vrste, potrebno je donijeti popis područja odabranih kao područja od značaja za Zajednicu.

               (7)

               Saznanja o postojanju i rasprostranjenosti prioritetnih prirodnih staništa ili prioritetnih vrsta stalno se mijenjaju kao posljedica nadzora u skladu s člankom 11. Direktive 92/43/EEZ. Iz tog je razloga izvršena ocjena i odabir područja na razini Zajednice uz korištenje najboljih trenutačno raspoloživih podataka.

               (8)

               Dotična država članica nije predložila dovoljno područja za ispunjavanje zahtjeva Direktive 92/43/EEZ za određena staništa i vrste. Iz tog razloga u odnosu na takva staništa i vrste ne može biti zaključeno da je mreža potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti treći ažurirani popis područja koji će biti potrebno revidirati u skladu s člankom 4. Direktive 92/43/EEZ.

               (9)

               S obzirom da su saznanja o postojanju i rasprostranjenosti određenih prirodnih staništa iz Priloga I. i vrsta iz Priloga II. Direktivi 92/43/EEZ i dalje nepotpuna, nije moguće donijeti zaključak je li mreža potpuna ili nepotpuna. Popis mora biti revidiran, ako je potrebno, u skladu s člankom 4. Direktive 92/43/EEZ.

               (10)

               Mjere predviđene ovom Odlukom u skladu su s mišljenjem Odbora za staništa,

         DONIJELA JE OVU ODLUKU:
   Članak 1.
   Početni popis područja od značaja za Zajednicu za stepsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ nalazi se u Prilogu ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 12. prosinca 2008.

            Za Komisiju

         Stavros DIMAS

            Član Komisije

      (1)  SL L 206, 22.7.1992., str. 7.

      (2)  SL L 107, 24.4.1997., str. 1.
   PRILOG

      Početni popis područja od značaja za Zajednicu za stepsku biogeografsku regiju

   Svako područje od značaja za Zajednicu (SCI) određeno je na temelju podataka dostavljenih u obliku Natura 2000, koji uključuju odgovarajuću kartu. Podatke su proslijedila nadležna državna tijela u skladu s člankom 4. stavkom 1. drugim podstavkom Direktive 92/43/EEZ.
   Donja tablica sadrži sljedeće podatke:

               A

               :

               šifru SCI-ja koja se sastoji od devet znakova, s tim da prva dva predstavljaju ISO oznaku države članice;

               B

               :

               naziv SCI-ja;

               C

               :

               * = prisutnost najmanje jednog prioritetnog prirodnog staništa i/ili vrste na SCI-ju u smislu članka 1. Direktive 92/43/EEZ;

               D

               :

               površinu SCI-ja u hektarima ili duljinu u km;

               E

               :

               zemljopisne koordinate SCI-ja (širina i dužina).

         Svi podaci iz donjeg popisa Zajednice temelje se na podacima koje jr predložila, uputila i potvrdila Rumunjska.

               A

               B

               C

               D

               E

               Šifra SCI-ja

               Naziv SCI-ja

               *

               Površina SCI-ja
               (ha)

               Duljina SCI-ja
               (km)

               Zemljopisne koordinate SCI-ja

               Dužina

               Širina

               ROSCI0005

               Balta Albă — Amara — Jirlău — Lacul Sărat Câineni

               *

               6 411

               E 27 17

               N 45 13

               ROSCI0006

               Balta Mică a Brăilei

               20 460

               E 27 54

               N 44 59

               ROSCI0012

               Brațul Măcin

               *

               10 303

               E 28 7

               N 45 0

               ROSCI0022

               Canaralele Dunării

               *

               26 064

               E 28 4

               N 44 24

               ROSCI0053

               Dealul Alah Bair

               *

               187

               E 28 13

               N 44 30

               ROSCI0060

               Dealurile Agighiolului

               *

               1 479

               E 28 48

               N 45 2

               ROSCI0065

               Delta Dunării

               *

               457 813,5

               E 28 55

               N 44 54

               ROSCI0067

               Deniz Tepe

               *

               425

               E 28 41

               N 45 0

               ROSCI0071

               Dumbrăveni — Valea Urluia — Lacul Vederoasa

               *

               18 714

               E 27 58

               N 43 58

               ROSCI0072

               Dunele de nisip de la Hanul Conachi

               *

               217

               E 27 34

               N 45 34

               ROSCI0083

               Fântânița Murfatlar

               *

               637

               E 28 23

               N 44 9

               ROSCI0103

               Lunca Buzăului

               *

               3 991

               E 26 52

               N 45 8

               ROSCI0105

               Lunca Joasă a Prutului

               *

               5 656

               E 28 8

               N 45 45

               ROSCI0114

               Mlaștina Hergheliei — Obanul Mare și Peștera Movilei

               *

               251

               E 28 34

               N 43 50

               ROSCI0123

               Munții Măcinului

               *

               18 546

               E 28 19

               N 45 8

               ROSCI0131

               Oltenița — Mostiștea — Chiciu

               11 930

               E 27 7

               N 44 12

               ROSCI0133

               Pădurea Bădeana

               *

               56

               E 27 34

               N 46 9

               ROSCI0134

               Pădurea Balta-Munteni

               86

               E 27 27

               N 45 56

               ROSCI0139

               Pădurea Breana-Roșcani

               *

               151

               E 27 59

               N 45 55

               ROSCI0149

               Pădurea Eseschioi — Lacul Bugeac

               *

               3 258

               E 27 26

               N 44 4

               ROSCI0151

               Pădurea Gârboavele

               *

               217

               E 27 59

               N 45 34

               ROSCI0157

               Pădurea Hagieni — Cotul Văii

               *

               3 652

               E 28 21

               N 43 47

               ROSCI0162

               Pădurea Merișor — Cotul Zătuanului

               579

               E 27 20

               N 45 45

               ROSCI0163

               Pădurea Mogoș-Mâțele

               *

               65

               E 27 56

               N 45 43

               ROSCI0165

               Pădurea Pogănești

               *

               176

               E 28 1

               N 45 58

               ROSCI0169

               Pădurea Seaca-Movileni

               *

               52

               E 27 32

               N 46 17

               ROSCI0172

               Pădurea și Valea Canaraua Fetii — Iortmac

               *

               14 473

               E 27 36

               N 44 6

               ROSCI0175

               Pădurea Tălășmani

               62

               E 27 50

               N 46 7

               ROSCI0178

               Pădurea Torcești

               132

               E 27 29

               N 45 40

               ROSCI0191

               Peștera Limanu

               12

               E 28 31

               N 43 48

               ROSCI0201

               Podișul Nord Dobrogean

               *

               87 229

               E 28 30

               N 44 58

               ROSCI0213

               Râul Prut

               12 506

               E 27 47

               N 47 12

               ROSCI0215

               Recifii Jurasici Cheia

               *

               5 134

               E 28 26

               N 44 30

               ROSCI0259

               Valea Călmățuiului

               *

               17 363

               E 27 2

               N 45 0


Odluka Komisije od 25/07/2016 u kojoj se određuje koncentracija kompatibilna sa zajedničkim tržištem (Predmet br. COMP/M.7927 - EPH / ENEL / SE) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2014/313/EU: Odluka Komisije оd 28. svibnja 2014. o izmjeni odluka 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU kako bi se uzeo u obzir razvoj u razvrstavanju tvari (priopćeno pod brojem dokumenta C(2014) 3468)  Tekst značajan za EGP

text:
               3.6.2014

               HR

               Službeni list Europske unije

               L 164/74

         ODLUKA KOMISIJE
   оd 28. svibnja 2014.
   o izmjeni odluka 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU kako bi se uzeo u obzir razvoj u razvrstavanju tvari

         (priopćeno pod brojem dokumenta C(2014) 3468)

   (Tekst značajan za EGP)

      (2014/313/EU)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
   nakon savjetovanja s Odborom Europske unije za znak za okoliš,
   budući da:

               (1)

               U skladu s člankom 6. stavkom 6. Uredbe (EZ) br. 66/2010, znak za okoliš EU-a ne smije se dodijeliti robi koja sadržava tvari ili pripravke/smjese koje ispunjavaju mjerila za svrstavanje među toksične, opasne za okoliš, kancerogene, mutagene ili toksične za reprodukciju u skladu s Uredbom (EZ) br. 1272/2008 Europskog parlamenta i Vijeća (2) ni robi koja sadržava tvari iz članka 57. Uredbe (EZ) br. 1907/2006 Europskog parlamenta i Vijeća (3). U skladu s člankom 6. stavkom 7. Uredbe (EZ) br. 66/2010, za posebne kategorije roba koje sadržavaju navedene tvari, kada ih tehnički nije moguće zamijeniti drugim tvarima izravno ili kroz primjenu alternativnih materijala ili dizajna, ili kada se radi o proizvodima koji imaju daleko višu razinu okolišne učinkovitosti od drugih roba iste kategorije, Komisija može donijeti mjere za odobravanje odstupanja od članka 6. stavka 6. te Uredbe.

               (2)

               Odlukama Komisije 2011/263/EU (4), 2011/264/EU (5), 2011/382/EU (6), 2011/383/EU (7), 2012/720/EU (8) i 2012/721/EU (9) utvrđeni su ekološki kriteriji za dodjelu znaka za okoliš EU-a deterdžentima za perilice posuđa, deterdžentima za pranje rublja, deterdžentima za ručno pranje posuđa, višenamjenskim sredstvima za čišćenje i sredstvima za čišćenje sanitarija, deterdžentima za strojno industrijsko i profesionalno pranje posuđa i deterdžentima za pranje rublja u industrijskom i institucionalnom sektoru. Nakon donošenja navedenih Odluka Uredba (EZ) br. 1272/2008 izmijenjena je Uredbom Komisije (EU) br. 286/2011 (10). Izmjene Uredbe (EZ) br. 1272/2008 postale su primjenjive u pogledu tvari od 1. prosinca 2012., a u pogledu smjesa počinju se primjenjivati od 1. lipnja 2015. Uredbom (EU) br. 286/2011 dodani su novi kriteriji za razvrstavanje za dugoročnu opasnost za vodeni okoliš na temelju kronične toksičnosti u vodenom okolišu i podataka o biorazgradivosti. Na temelju novih kriterija većina lako razgradivih površinski aktivnih tvari koje se trenutačno koriste u deterdžentima i proizvodima za čišćenje razvrstana je u 3. kategoriju kronične toksičnosti (H412), a u nekim slučajevima, koji se posebno odnose na deterdžente za ručno pranje posuđa, u 2. kategoriju kronične toksičnosti (H411) te se stoga zabranjuje njihova upotreba u proizvodima sa znakom za okoliš EU-a. Na temelju toga bilo bi teško osigurati da utvrđena ekološka mjerila za dodjelu znaka za okoliš EU-a za deterdžente za perilice posuđa, deterdžente za pranje rublja, deterdžente za ručno pranje posuđa, višenamjenska sredstva za čišćenje i sredstva za čišćenje sanitarija, deterdžente za strojno industrijsko i profesionalno pranje posuđa i deterdžente za pranje rublja u industrijskom i institucionalnom sektoru odgovaraju približno 10 – 20 % najboljih deterdženata i sredstava za čišćenje dostupnih na tržištu Unije u smislu okolišne učinkovitosti tijekom njihova životnog ciklusa jer nema dokaza da su dostupne alternativne površinski aktivne tvari. Tekst o ocjenjivanju i provjeri ažurira se kako bi se osigurale upute za podnositelje zahtjeva u dokazivanju sukladnosti s novim zahtjevom.

               (3)

               Posljedice uvođenja novih kriterija za razvrstavanje nisu bile poznate tijekom preispitivanja kriterija za dodjelu znaka za okoliš EU-a za deterdžente za perilice posuđa, deterdžente za pranje rublja, deterdžente za ručno pranje posuđa, višenamjenska sredstva za čišćenje i sredstva za čišćenje sanitarija utvrđenih u odlukama 2011/263/EU, 2011/264/EU, 2011/382/EU i 2011/383/EU i tijekom izrade kriterija za dodjelu znaka za okoliš EU-a za deterdžente za strojno industrijsko i profesionalno pranje posuđa i deterdžente za pranje rublja u industrijskom i institucionalnom sektoru te tijekom razmatranja odstupanja za površinski aktivne tvari iz odluka 2012/720/EU i 2012/721/EU.

               (4)

               Ova se izmjena primjenjuje retroaktivno od 1. prosinca 2012. kako bi se osigurao kontinuitet valjanosti kriterija za znak za okoliš EU-a za deterdžente za perilice posuđa, deterdžente za pranje rublja, deterdžente za ručno pranje posuđa, višenamjenska sredstva za čišćenje i sredstva za čišćenje sanitarija, deterdžente za strojno industrijsko i profesionalno pranje posuđa i deterdžente za pranje rublja u industrijskom i institucionalnom sektoru.

               (5)

               Odluke 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU stoga je potrebno izmijeniti u skladu s navedenim.

               (6)

               Mjere predviđene u ovoj Odluci u skladu su s mišljenjem Odbora osnovanog na temelju članka 16. Uredbe (EZ) br. 66/2010,

         DONIJELA JE OVU ODLUKU:
   Članak 1.
   Prilog Odluci 2011/263/EU mijenja se kako je navedeno u Prilogu I. ovoj Odluci.
   Članak 2.
   Prilog Odluci 2011/264/EU mijenja se kako je navedeno u Prilogu II. ovoj Odluci.
   Članak 3.
   Prilog Odluci 2011/382/EU mijenja se kako je navedeno u Prilogu III. ovoj Odluci.
   Članak 4.
   Prilog Odluci 2011/383/EU mijenja se kako je navedeno u Prilogu IV. ovoj Odluci.
   Članak 5.
   Prilog Odluci 2012/720/EU mijenja se kako je navedeno u Prilogu V. ovoj Odluci.
   Članak 6.
   Prilog Odluci 2012/721/EU mijenja se kako je navedeno u Prilogu VI. ovoj Odluci.
   Članak 7.
   Ova se Odluka primjenjuje u pogledu tvari od 1. prosinca 2012.
   Članak 8.
   Ova je odluka upućena državama članicama.

      Sastavljeno u Bruxellesu 28. svibnja 2014.

            Za Komisiju

         Janez POTOČNIK

            Član Komisije

      (1)  SL L 27, 30.1.2010., str. 1.

      (2)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

      (3)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

      (4)  Odluka Komisije 2011/263/EU od 28. travnja 2011. o utvrđivanju ekoloških mjerila za dodjelu znaka zaštite okoliša Europske unije za deterdžente za perilice posuđa (SL L 111, 30.4.2011., str. 22.).

      (5)  Odluka Komisije 2011/264/EU od 28. travnja 2011. o utvrđivanju ekoloških mjerila za dodjelu znaka zaštite okoliša EU-a za deterdžente za pranje rublja (SL L 111, 30.4.2011., str. 34.).

      (6)  Odluka Komisije 2011/382/EU od 24. lipnja 2011. o utvrđivanju ekoloških mjerila za dodjelu znaka za okoliš EU-a za deterdžente za ručno pranje posuđa (SL L 169, 29.6.2011., str 40.).

      (7)  Odluka Komisije 2011/383/EU od 28. lipnja 2011. o utvrđivanju ekoloških mjerila za dodjelu znaka zaštite okoliša EU-a za višenamjenska sredstva za čišćenje i sredstva za čišćenje sanitarija (SL L 169, 29.6.2011., str. 52.).

      (8)  Odluka Komisije 2012/720/EU od 14. studenoga 2012. o utvrđivanju ekoloških kriterija za dodjelu znaka zaštite okoliša EU-a za deterdžente za strojno industrijsko i profesionalno pranje posuđa (SL L 326, 24.11.2012., str. 25.).

      (9)  Odluka Komisije 2012/721/EU od 14. studenoga 2012. o utvrđivanju ekoloških mjerila za dodjelu znaka zaštite okoliša EU-a za deterdžente za pranje rublja u industrijskom i institucionalnom sektoru (SL L 326, 24.11.2012., str. 38.).

      (10)  Uredba Komisije (EU) br. 286/2011 od 10. ožujka 2011. o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa, za potrebe njezine prilagodbe tehničkom i znanstvenom napretku (SL L 83, 30.3.2011., str. 1.).

      PRILOG I.
      Prilog Odluci 2011/263/EU mijenja se kako slijedi:

                  (1)

                  U petom stavku točke (b) Mjerila 2., tablica s odstupanjima zamjenjuje se sljedećom tablicom:

                              „Površinski aktivne tvari u ukupnim koncentracijama < 25

                              H400: Vrlo otrovno za vodeni okoliš

                              R50

                              Površinski aktivne tvari u ukupnim koncentracijama < 25 % u konačnom proizvodu (1)

                              H412: Štetno za vodeni okoliš s dugotrajnim učincima

                              R52-53

                              Biocidi koji se koriste za konzerviranje (2)

                              H410: Vrlo otrovno za vodeni okoliš s dugotrajnim učincima

                              R50-53

                              H411: Otrovno za vodeni okoliš s dugotrajnim učincima

                              R51-53

                              H412: Štetno za vodeni okoliš s dugotrajnim učincima

                              R52-53

                              Mirisi

                              H412: Štetno za vodeni okoliš s dugotrajnim učincima

                              R52-53

                              Enzimi (3)

                              H334: Ako se udiše može izazvati simptome alergije ili astme ili poteškoće s disanjem

                              R42

                              H317: Može izazvati alergijsku reakciju na koži

                              R43

                              NTA kao nečistoća u MGDA i GLDA (4)

                              H351: Sumnja na moguće uzrokovanje raka

                              R40

                  (2)

                  u točki (b) Mjerila 2. u tekst Ocjenjivanje i verifikacija dodaje se sljedeći stavak:
                  „Za izuzete površinski aktivne tvari koje ispunjavaju kriterije za razvrstavanje u razrede opasnosti H412, podnositelj zahtjeva dostavlja dokumentaciju o njihovoj razgradivosti uz upućivanje na DID listu. Za površinski aktivne tvari koje se ne nalaze na DID listi upućuje se na odgovarajuće podatke iz literature ili iz drugih izvora, ili odgovarajuće rezultate ispitivanja, kako je opisano u Dodatku I.”.

         (1)  Ovo se odstupanje primjenjuje pod uvjetom da su lako razgradive i anaerobno razgradive.

         (2)  Iz mjerila 2(e). Ovo se odstupanje primjenjuje pod uvjetom da je bioakumulacijski potencijal biocida log Pow (logaritam koeficijenta raspodjele oktanol/voda) < 3,0 ili je pokusno određeni biokoncentracijski faktor (BCF) ≤ 100.

         (3)  Uključujući stabilizatore i druge pomoćne tvari u pripravcima.

         (4)  Pri koncentracijama nižima od 1,0 % u sirovinama i sve dok je ukupna koncentracija u konačnom proizvodu niža od 0,10 %”;

      PRILOG II.
      Prilog Odluci 2011/264/EU mijenja se kako slijedi:

                  (1)

                  U petom stavku točke (b) Mjerila 4., tablica s odstupanjima zamjenjuje se sljedećom tablicom:

                              „Površinski aktivne tvari u ukupnim koncentracijama < 25 % u konačnom proizvodu

                              H400: Vrlo otrovno za vodeni okoliš

                              R50

                              Površinski aktivne tvari u ukupnim koncentracijama < 25 % u konačnom proizvodu (1)

                              H412: Štetno za vodeni okoliš s dugotrajnim učincima

                              R52-53

                              Biocidi koji se koriste za konzerviranje (2)

                              H410: Vrlo otrovno za vodeni okoliš s dugotrajnim učincima

                              R50-53

                              H411: Otrovno za vodeni okoliš s dugotrajnim učincima

                              R51-53

                              H412: Štetno za vodeni okoliš s dugotrajnim učincima

                              R52-53

                              Mirisi

                              H412: Štetno za vodeni okoliš s dugotrajnim učincima

                              R52-53

                              Enzimi (3)

                              H334: Može uzrokovati alergiju ili simptome astme ili teškoće u disanju ako se udahne

                              R42

                              H317: Može izazvati alergijsku reakciju na koži

                              R43

                              Katalizatori izbjeljivanja (3)

                              H334: Može uzrokovati alergiju ili simptome astme ili teškoće u disanju ako se udahne

                              R42

                              H317: Može izazvati alergijsku reakciju na koži

                              R43

                              NTA kao nečistoća u MGDA i GLDA (4)

                              H351: Sumnja na moguće uzrokovanje raka

                              R40

                              Optički izbjeljivači (samo za univerzalne deterdžente)

                              H413: Može uzrokovati dugotrajne štetne učinke za vodeni okoliš

                              R53

                  (2)

                  u točki (b) Mjerila 4. u tekst Ocjenjivanje i verifikacija dodaje se sljedeći stavak:
                  „Za izuzete površinski aktivne tvari koje ispunjavaju kriterije za razvrstavanje u razrede opasnosti H412, podnositelj zahtjeva dostavlja dokumentaciju o njihovoj razgradivosti uz upućivanje na DID listu. Za površinski aktivne tvari koje se ne nalaze na DID listi upućuje se na odgovarajuće podatke iz literature ili iz drugih izvora, ili odgovarajuće rezultate ispitivanja, kako je opisano u Dodatku I.”.

         (1)  Ovo se odstupanje primjenjuje pod uvjetom da su lako razgradive i anaerobno razgradive.

         (2)  Iz mjerila 4(e). Ovo se odstupanje primjenjuje pod uvjetom da je bioakumulacijski potencijal biocida log Pow (logaritam koeficijenta raspodjele oktanol/voda) < 3,0 ili je pokusno određeni biokoncentracijski faktor (BCF) ≤ 100.

         (3)  Uključujući stabilizatore i druge pomoćne tvari u pripravcima.

         (4)  Kod koncentracija manjih od 1,0 % u sirovini ako je ukupna koncentracija u konačnom proizvodu manja od 0,10 %”;

      PRILOG III.
      Prilog Odluci 2011/382/EU mijenja se kako slijedi:

                  (1)

                  U četvrtom stavku točke (c) Mjerila 3., tablica s odstupanjima zamjenjuje se sljedećom tablicom:

                              „Površinski aktivne tvari u ukupnim koncentracijama < 25 % u konačnom proizvodu (1)

                              H400: Vrlo otrovno za vodeni okoliš

                              R50

                              Površinski aktivne tvari u ukupnim koncentracijama < 25 % u konačnom proizvodu (2)

                              H412: Štetno za vodeni okoliš s dugotrajnim učincima

                              R52-53

                              Površinski aktivne tvari u ukupnim koncentracijama < 2,5 % u konačnom proizvodu (2)

                              H411: Otrovno za vodeni okoliš s dugotrajnim učincima

                              R51-53

                              Mirisi

                              H412: Štetno za vodeni okoliš s dugotrajnim učincima

                              R52-53

                              Enzimi (3)

                              H334: Ako se udiše može izazvati simptome alergije ili astme ili poteškoće s disanjem

                              R42

                              H317: Može izazvati alergijsku reakciju na koži

                              R43

                              NTA kao nečistoća u MGDA i GLDA (4)

                              H351: Sumnja na moguće uzrokovanje raka

                              R40

                  (2)

                  u točki (c) Mjerila 3. u tekst Procjena i provjera dodaje se sljedeći stavak:
                  „Za izuzete površinski aktivne tvari koje ispunjavaju kriterije za klasifikaciju u razrede opasnosti H412 i/ili H411, podnositelj zahtjeva dostavlja dokumentaciju o njihovoj razgradivosti uz upućivanje na DID listu. Za površinski aktivne tvari koje se ne nalaze na DID listi upućuje se na odgovarajuće podatke iz literature ili iz drugih izvora, ili odgovarajuće rezultate ispitivanja, kako je opisano u Dodatku I.”.

         (1)  Postotak se mora podijeliti faktorom M koji je utvrđen u skladu s Uredbom (EZ) br. 1272/2008.

         (2)  Ovo se odstupanje primjenjuje pod uvjetom da su lako razgradive i anaerobno razgradive.

         (3)  Uključujući stabilizatore i druge pomoćne tvari u pripravcima.

         (4)  U koncentracijama manjima od 1,0 % sirovine pod uvjetom da je ukupna koncentracija u konačnom proizvodu manja od 0,10 %”;

      PRILOG IV.
      Prilog Odluci 2011/383/EU mijenja se kako slijedi:

                  (1)

                  U četvrtom stavku točke (c) Mjerila 3., tablica s odstupanjima zamjenjuje se sljedećom tablicom:

                              „Površinski aktivne tvari u ukupnim koncentracijama < 25 % u konačnom proizvodu (1)

                              H400: Vrlo otrovno za vodni okoliš

                              R50

                              Površinski aktivne tvari u ukupnim koncentracijama < 25 % u konačnom proizvodu (2)

                              H412: Štetno za vodni okoliš s dugotrajnim učincima

                              R52-53

                              Mirisi

                              H412: Štetno za vodni okoliš s dugotrajnim učincima

                              R52-53

                              Enzimi (3)

                              H334: Ako se udiše može izazvati simptome alergije ili astme ili poteškoće s disanjem

                              R42

                              H317: Može izazvati alergijsku reakciju na koži

                              R43

                              NTA kao nečistoća u MGDA i GLDA (4)

                              H351: Sumnja na moguće uzrokovanje raka

                              R40

                  (2)

                  u točki (c) Mjerila 3. u tekst Ocjena i provjera dodaje se sljedeći stavak:
                  „Za izuzete površinski aktivne tvari koje ispunjavaju kriterije za klasifikaciju u razrede opasnosti H412, podnositelj zahtjeva dostavlja dokumentaciju o njihovoj razgradivosti uz upućivanje na DID listu. Za površinski aktivne tvari koje se ne nalaze na DID listi upućuje se na odgovarajuće podatke iz literature ili iz drugih izvora, ili odgovarajuće rezultate ispitivanja, kako je opisano u Dodatku I.”.

         (1)  Postotak se mora podijeliti faktorom M koji je utvrđen u skladu s Uredbom (EZ) br. 1272/2008.

         (2)  Ovo se odstupanje primjenjuje pod uvjetom da su lako razgradive i anaerobno razgradive.

         (3)  Uključujući stabilizatore i druge pomoćne tvari u pripravcima.

         (4)  U koncentracijama manjima od 1,0 % sirovine pod uvjetom da je ukupna koncentracija u konačnom proizvodu manja od 0,10 %”;

      PRILOG V.
      Prilog Odluci 2012/720/EU mijenja se kako slijedi:

                  (1)

                  U šestom stavku točke (b) Kriterija 3., tablica s odstupanjima zamjenjuje se sljedećom tablicom:

                              „Površinski aktivne tvari u ukupnim koncentracijama < 15 % u konačnom proizvodu

                              H400: Vrlo otrovno za vodeni okoliš

                              R50

                              Površinski aktivne tvari u ukupnim koncentracijama < 25 % u konačnom proizvodu

                              H412: Štetno za vodeni okoliš s dugotrajnim učincima

                              R52-53

                              Biocidi koji koji služe kao konzervansi (1)

                              (samo za tekućine s pH vrijednosti između 2 i 12 i najviše 0,10 % w/w aktivnog materijala)

                              H331: Otrovno ako se udiše

                              R23

                              H334: Može izazvati alergiju ili simptome astme ili dišne tegobe ako se udiše

                              R42

                              H317: Može izazvati alergijsku reakciju kože

                              R43

                              H400: Vrlo otrovno za vodeni okoliš

                              R50

                              Enzimi (2)

                              H334: Može izazvati alergiju ili simptome astme ili dišne tegobe ako se udiše

                              R42

                              H317: Može izazvati alergijsku reakciju kože

                              R43

                              H400: Vrlo otrovno za vodeni okoliš

                              R50

                              NTA kao nečistoća u MGDA i GLDA (3)

                              H351: Ograničena saznanja o kancerogenim učincima

                              R40

                  (2)

                  u točki (b) Kriterija 3. u tekst Ocjenjivanje i vrednovanje dodaje se sljedeći stavak::
                  „Za izuzete površinski aktivne tvari koje ispunjavaju kriterije za klasifikaciju u razrede opasnosti H412, podnositelj zahtjeva dostavlja dokumentaciju o njihovoj razgradivosti uz upućivanje na DID listu. Za površinski aktivne tvari koje se ne nalaze na DID listi upućuje se na odgovarajuće podatke iz literature ili iz drugih izvora, ili odgovarajuće rezultate ispitivanja, kako je opisano u Dodatku I.”.

         (1)  Odstupanje se odnosi samo na kriterij 3(b). Biocidi moraju ispunjavati kriterij 3(d).

         (2)  Uključujući stabilizatore i druge pomoćne tvari u pripravcima.

         (3)  U koncentracijama manjima od 1,0 % sirovine pod uvjetom da je ukupna koncentracija u konačnom proizvodu manja od 0,10 %”;

      PRILOG VI.
      Prilog Odluci 2012/721/EU mijenja se kako slijedi:

                  (1)

                  U šestom stavku točke (b) Mjerila 4., tablica s odstupanjima zamjenjuje se sljedećom tablicom:

                              „Površinski aktivne tvari u ukupnim koncentracijama < 20 % u konačnom proizvodu

                              H400: Vrlo otrovno za vodni okoliš

                              R50

                              Površinski aktivne tvari u ukupnim koncentracijama < 25 % u konačnom proizvodu (1)

                              H412: Štetno za vodni okoliš s dugotrajnim učincima

                              R52-53

                              Biocidi u svrhu konzerviranja (2)

                              (samo za tekućine s pH vrijednosti između 2 i 12 i najviše 0,10 % w/w aktivnog materijala)

                              H331: Otrovno ako se udiše

                              R23

                              H334: Ako se udiše može izazvati simptome alergije ili astme ili poteškoće s disanjem

                              R42

                              H317: Može izazvati alergijsku reakciju na koži

                              R43

                              H400: Vrlo otrovno za vodeni okoliš

                              R50

                              Enzimi (3)

                              H400: Vrlo otrovno za vodeni okoliš

                              R50

                              H334: Ako se udiše može izazvati simptome alergije ili astme ili poteškoće s disanjem

                              R42

                              H317: Može izazvati alergijsku reakciju na koži

                              R43

                              Katalizatori izbjeljivanja (3)

                              H400: Vrlo otrovno za vodni okoliš

                              R50

                              NTA kao nečistoća u MGDA i GLDA (4)

                              H351: Sumnja na moguće uzrokovanje raka

                              R40

                  (2)

                  u točki (b) Mjerila 4. u tekst Procjena i provjera dodaje se sljedeći stavak:
                  „Za izuzete površinski aktivne tvari koje ispunjavaju kriterije za razvrstavanje u razrede opasnosti H412, podnositelj zahtjeva dostavlja dokumentaciju o njihovoj razgradivosti uz upućivanje na DID listu. Za površinski aktivne tvari koje se ne nalaze na DID listi upućuje se na odgovarajuće podatke iz literature ili iz drugih izvora, ili odgovarajuće rezultate ispitivanja, kako je opisano u Dodatku I.”.

         (1)  Ovo se odstupanje primjenjuje pod uvjetom da su površinski aktivne tvari sukladne mjerilu 3(a) i anaerobno razgradive.

         (2)  Odstupanje se odnosi samo na mjerilo 4(b). Biocidi su u skladu s mjerilom 4(e).

         (3)  Uključujući stabilizatore i druge pomoćne tvari u pripravcima.

         (4)  U koncentracijama manjima od 1,0 % sirovine pod uvjetom da je ukupna koncentracija u konačnom proizvodu manja od 0,10 %”;


Odluka Komisije od 12/06/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7251 - BLACKSTONE / GATES) prema Uredbi Vijeća (EZ) br. 139/2004 (Samo je engleski tekst vjerodostojan)


title: 2001/224/EZ: Odluka Vijeća od 12. ožujka 2001. o sniženim stopama posebnog poreza i oslobođenjima od poreza određenih mineralnih ulja kad se koriste za posebne namjene

text:
               09/Sv. 002

               HR

               Službeni list Europske unije

               64

         32001D0224

               L 084/23

               SLUŽBENI LIST EUROPSKE UNIJE

               12.03.2001.

      ODLUKA VIJEĆA

   od 12. ožujka 2001.
   o sniženim stopama posebnog poreza i oslobođenjima od poreza određenih mineralnih ulja kad se koriste za posebne namjene
   (2001/224/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 92/81/EEZ od 19. listopada 1992. o usklađivanju struktura posebnih poreza na mineralna ulja (1), a posebno njezin članak 8. stavak 4.,
   uzimajući u obzir prijedlog Komisije,
   budući da:

               (1)

               U skladu s člankom 8. stavkom 4. Direktive 92/81/EEZ Vijeće je Odlukom 1999/880/EZ (2) ovlastilo države članice za posebna politička razmatranja o uvođenju oslobođenja od ili smanjenja posebnih poreza koji se plaćaju na mineralna ulja;

               (2)

               Vijeće, na temelju prijedloga Komisije, odlučuje treba li odredbe Odluke 1999/880/EZ koje donose oslobođenja i smanjenja izmijeniti ili produžiti na dodatno razdoblje;

               (3)

               Ukidanje automatskih produženja predviđenih Odlukom 1999/880/EZ omogućilo bi Vijeću učinkovitiju kontrolu takvih odstupanja na način da se osigura njihovo redovito razmatranje te donošenje svjesnih i jasnih odluka glede njihovog nastavka;

               (4)

               Iako jamči jednak tretman državama članicama koje imaju slična odstupanja, svrha je ove Odluke produžiti sva odstupanja koja su na snazi na šestogodišnje razdoblje, osim onih za autoprijevoznike koja su produžena na dvogodišnje razdoblje;

               (5)

               Ova Odluka ne dovodi u pitanje rezultate postupaka koji bi se mogli poduzeti u vezi s narušavanjem djelovanja jedinstvenog tržišta, a posebno na temelju članaka 87. i 88. Ugovora. Ova Odluka ne isključuje zahtjev da države članice obavijeste Komisiju o slučajevima moguće državne potpore na temelju članka 88. Ugovora;

               (6)

               Odluke 1999/880/EZ, 1999/804/EZ (3), 2000/266/EZ (4), 2000/433/EZ (5), 2000/434/EZ (6), 2000/446/EZ (7) i 2000/719/EZ (8) treba staviti izvan snage,

         DONIJELO JE OVU ODLUKU:
   Članak 1.
   1.   Odstupajući od odredaba Direktive 92/82/EEZ u vezi s minimalnim vrijednostima posebnog poreza na mineralna ulja (9), ovime se ovlašćuju države članice da nastave primjenjivati smanjenja posebnog poreza ili oslobođenja od takvog poreza, utvrđenih u njezinom Prilogu I.
   2.   Podložno prethodnom pregledu Vijeća, a na temelju prijedloga Komisije, ovo ovlaštenje istječe 31. prosinca 2006.
   Članak 2.
   1.   Odstupajući od odredaba Direktive 92/82/EEZ u vezi s minimalnim vrijednostima posebnog poreza na mineralna ulja, ovime se ovlašćuju države članice na koje se to odnosi da nastave primjenjivati smanjenja posebnog poreza ili oslobođenja od takvog poreza, utvrđenih u njezinom Prilogu II.
   2.   Podložno prethodnom pregledu Vijeća, a na temelju prijedloga Komisije, ovo ovlaštenje istječe 31. prosinca 2002.
   Članak 3.
   Odluke 1999/880/EZ, 1999/804/EZ, 2000/266/EZ, 2000/433/EZ, 2000/434/EZ, 2000/446/EZ i 2000/719/EZ stavljaju se izvan snage.
   Članak 4.
   Ova se Odluka primjenjuje od 1. siječnja 2001.
   Članak 5.
   Ova je Odluka upućena državama članicama.

      Sastavljeno u Bruxellesu 12. ožujka 2001.

            Za Vijeće

            Predsjednik

         B. RINGHOLM

      (1)  SL L 316, 31.12.1992., str. 12. Direktiva kako je zadnje izmijenjena Direktivom 94/74/EZ (SL L 365, 31.12.1994., str. 46.).

      (2)  SL L 331, 23.12.1999., str. 73.

      (3)  SL L 313, 7.12.1999., str. 9.

      (4)  SL L 85, 6.4.2000., str. 21.

      (5)  SL L 172, 12.7.2000., str. 21.

      (6)  SL L 172, 12.7.2000., str. 23.

      (7)  SL L 180, 19.7.2000., str. 39.

      (8)  SL L 291, 18.11.2000., str. 30.

      (9)  SL L 316, 31.10.1992., str. 19. Direktiva kako je izmijenjena Direktivom 94/74/EZ.
   PRILOG I.
   Smanjen posebni porez i oslobođenja od takvog poreza navedeni su u članku 1.
   1.   BELGIJA:

               —

               za ukapljeni naftni plin (UNP), prirodni plin i metan,

               —

               za vozila za lokalni javni prijevoz putnika,

               —

               za zračnu plovidbu koja nije obuhvaćena člankom 8. stavkom 2. točkom (b) Direktive 92/81/EEZ,

               —

               za plovidbu privatnim brodom za zabavu,

               —

               za smanjenje posebnog poreza na teško loživo ulje kako bi se potaknula uporaba ekološki prihvatljivijih goriva. Takvo će smanjenje biti posebno povezano sa sadržajem sumpora i smanjena stopa ni u kojem slučaju ne može biti manja od 6,5 eura za tonu,

               —

               za otpadna ulja koja se ponovno koriste kao gorivo, bilo izravno nakon proizvodnje ili nakon procesa recikliranja otpadnih ulja, i kada je ponovna uporaba podložna porezu.

         2.   DANSKA:

               —

               za smanjenje stope poreza na dizel kako bi se potaknula uporaba ekološki prihvatljivijih goriva, pod uvjetom da su takvi poticaji povezani s uspostavljenim tehničkim značajkama, uključujući specifičnu težinu, sadržaj sumpora, točku destilacije, cetanski broj i cetanski indeks i pod uvjetom da su takve vrijednosti u skladu s obvezama koje su utvrđene u Direktivi 92/82/EEZ,

               —

               za primjenu diferenciranih stopa posebnih poreza između benzina distribuiranog iz benzinske postaje opremljene sustavom vraćanja ispušnih benzinskih plinova i benzina distribuiranog iz drugih benzinskih postaja, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza koje su utvrđene u njezinim člancima 3. i 4.,

               —

               za diferenciranu stopu posebnog poreza na benzin, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza u njezinim člancima 3. i 4.,

               —

               za vozila za lokalni javni prijevoz putnika,

               —

               za diferenciranu stopu posebnog poreza na plinsko ulje, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza utvrđenim u njezinom članku 5.,

               —

               za djelomičan povrat poreza komercijalnom sektoru, pod uvjetom da su porezi na koje se to odnosi usklađeni s odredbama Zajednice i pod uvjetom da iznos plaćenog poreza koji nije uvijek nadoknađen poštuje minimalne stope posebnih poreza ili naknade za praćenje za mineralna ulja utvrđene pravom Zajednice,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ.

         3.   NJEMAČKA:

               —

               za uporabu otpadnih plinova ugljikovodika kao toplinskog goriva,

               —

               za diferenciranu stopu posebnog poreza na mineralna ulja kao goriva u vozilima za lokalni javni prijevoz putnika, u skladu s obvezama utvrđenim u Direktivi 92/82/EEZ,

               —

               za uzorke mineralnih ulja namijenjenih analizi, testiranju nakon proizvodnje ili u druge znanstvene svrhe,

               —

               za diferencirane stope posebnih poreza na toplinska goriva koja se koriste u proizvodnoj industriji, pod uvjetom da su diferencijalne stope u skladu s obvezama utvrđenim u Direktivi 92/82/EEZ,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja i kada ponovna uporaba podliježe porezu.

         4.   GRČKA:

               —

               za uporabu od strane nacionalnih oružanih snaga,

               —

               za oslobođenje od posebnog poreza na mineralna ulja kao goriva koja se koriste za pokretanje službenih vozila ministarstva predsjedništva i nacionalnih policijskih snaga,

               —

               za vozila za lokalni javni prijevoz putnika,

               —

               za diferenciranu stopu poreza na bezolovni benzin što će se odraziti na razne ekološke kategorije, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza u skladu s njezinim člankom 4.,

               —

               za UNP i metan koji se koriste u industrijske svrhe.

         5.   ŠPANJOLSKA:

               —

               za UNP koji se koristi kao gorivo za lokalni javni prijevoz putnika,

               —

               za UNP koji se koristi kao gorivo za taksi vozila,

               —

               za diferenciranu stopu poreza na bezolovni benzin što će se odraziti na različite ekološke kategorije, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza kako je predviđeno njezinim člankom 4.,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja, kada ponovna uporaba podliježe porezu.

         6.   FRANCUSKA:

               —

               u okviru određenih politika kojima je cilj pomoći područjima s problemom depopulacije,

               —

               za potrošnju na otoku Korzici, pod uvjetom da smanjene stope stalno poštuju minimalne stope poreza na mineralna ulja kao što je utvrđeno pravom Zajednice,

               —

               za diferenciranu stopu posebnog poreza na novo gorivo koje se sastoji od emulzije vode i antifriza ili dizela stabilizirane površinsko-aktivnim tvarima, pod uvjetom da su diferencirane stope u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza kako je utvrđeno njezinim člankom 5.,

               —

               za diferenciranu stopu posebnog poreza na prvoklasni bezolovni benzin koji sadrži dodatak na bazi kalija radi bolje protupožarne zaštite (ili neki drugi dodatak s jednakim učinkom),

               —

               za goriva koja koriste taksi vozila, u granicama godišnje kvote,

               —

               za oslobođenje od posebnog poreza na plinove koji se koriste kao gorivo za javni prijevoz prema godišnjoj kvoti,

               —

               za oslobođenje od posebnog poreza na plinove koji se koriste kao motorna goriva u vozilima za sakupljanje otpada;

               —

               za smanjenje stope posebnog poreza na teško loživo ulje s ciljem poticanja uporabe ekološki prihvatljivijih goriva; ovo će smanjenje biti posebno povezano sa sadržajem sumpora, a stopa poreza naplaćena za teško loživo ulje mora odgovarati minimalnoj stopi poreza na teško loživo ulje koja je utvrđeno pravom Zajednice,

               —

               za oslobođenje za teško loživo ulje koje se koristi kao gorivo za proizvodnju glinice u regiji Gardanne,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ,

               —

               za benzin dopremljen u luke Korzike za privatne brodove za zabavu,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja i kada ponovna uporaba podliježe porezu.

         7.   IRSKA:

               —

               za UNP, prirodni plin i metan koji se koriste kao motorna goriva,

               —

               za motorna vozila koja koriste invalidi,

               —

               za vozila za lokalni javni prijevoz putnika,

               —

               za diferenciranu stopu poreza na bezolovni benzin što će se odraziti na različite ekološke kategorije, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza kako je utvrđeno njezinim člankom 4.,

               —

               za proizvodnju glinice u regiji Shannon,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ,

               —

               za plovidbu privatnim brodom za zabavu,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja kada ponovna uporaba podliježe porezu.

         8.   ITALIJA:

               —

               za otpadne plinove ugljikovodika koji se koriste kao gorivo,

               —

               za metan koji se koristi kao gorivo u motornim vozilima,

               —

               za nacionalne oružane snage,

               —

               za vozila hitne pomoći,

               —

               za vozila za lokalni javni prijevoz putnika,

               —

               za gorivo koje koriste taksi vozila,

               —

               u određenim posebno nepovoljnim geografskim područjima, za smanjene stope posebnih poreza na domaće gorivo i UNP koji se koristi za grijanje i koji se distribuira mrežama takvih područja, pod uvjetom da su stope u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza utvrđenim njezinim člancima 5. i 7.,

               —

               za potrošnju u regijama Val d’Aosta i Gorizia,

               —

               za smanjenje posebnog poreza na benzin koji se troši na području Friuli-Venezia Gulia, pod uvjetom da su stope u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza kako je utvrđeno njezinim člancima 3. i 4.,

               —

               za smanjenje stope poreza na mineralna ulja koja se troše u regijama Udine i Trst, pod uvjetom da su stope u skladu s obvezama utvrđenim Direktivom 92/82/EEZ,

               —

               za oslobođenje od posebnog poreza na mineralna ulja koja se koriste kao gorivo za proizvodnju glinice na Sardiniji,

               —

               za smanjenje posebnog poreza na loživo ulje, za proizvodnju pare i za plinsko ulje koje se koristi u pećnicama za sušenje i aktiviranje molekularnih sita u Reggio Calabria, pod uvjetom da su stope u skladu s obvezama utvrđenim Direktivom 92/82/EEZ,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja i kada ponovna uporaba podliježe porezu.

         9.   LUKSEMBURG:

               —

               za UNP, prirodni plin i metan,

               —

               za vozila za lokalni javni prijevoz putnika,

               —

               za smanjenje stope posebnog poreza na teško loživo ulje s ciljem poticanja uporabe ekološki prihvatljivijih goriva. Takvo je smanjenje posebno povezano sa sadržajem sumpora i smanjena stopa ni u kojem slučaju ne može biti manje od 6,5 eura po toni,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja, kada ponovna uporaba podliježe porezu.

         10.   NIZOZEMSKA:

               —

               za UNP, prirodni plin i metan,

               —

               za uzorke mineralnih ulja namijenjenih analizi, testiranju nakon proizvodnje ili u druge znanstvene svrhe,

               —

               za nacionalne oružane snage,

               —

               za primjenu diferencirane stope posebnog poreza na UNP koji se koristi kao gorivo u javnom prijevozu,

               —

               za diferenciranu stopu posebnog poreza na UNP koji se koristi kao gorivo za vozila za skupljanje otpada, vozila za isušivanje kanala i za čišćenje cesta.

         11.   AUSTRIJA:

               —

               za prirodni plin i metan,

               —

               za UNP koji se koristi kao gorivo za vozila za lokalni javni prijevoz putnika,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja kada je ponovna uporaba podložna porezu.

         12.   PORTUGAL:

               —

               za diferenciranu stopu poreza na bezolovni benzin što će se odraziti na različite ekološke kategorije, pod uvjetom da su diferencirane stope u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza kako je utvrđeno njezinim člankom 4.,

               —

               za oslobođenje od posebnog poreza na UNP, prirodni plin i metan koji se koriste kao goriva za lokalni javni prijevoz putnika,

               —

               za smanjenje posebnog poreza na loživo ulje koje se troši u autonomnoj regiji Madeira; ovo smanjenje ne smije biti veće od dodatnih troškova nastalih tijekom prijevoza loživog ulja u tu regiju,

               —

               za smanjenje stope posebnog poreza na teško loživo ulje s ciljem poticanja uporabe ekološki prihvatljivijih goriva; ovo smanjenje posebno je povezano sa sadržajem sumpora, a stopa poreza naplaćenog za teško loživo ulje mora odgovarati minimalnoj stopi poreza na teško loživo ulje utvrđeno pravom Zajednice,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja kada ponovna uporaba podliježe porezu.

         13.   FINSKA:

               —

               za prirodni plin koji se koristi kao gorivo,

               —

               za oslobođenje od posebnih poreza na metan i UNP za sve svrhe,

               —

               za smanjene stopa posebnih poreza na dizel gorivo i toplinsko plinsko ulje pod uvjetom da stope budu u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza utvrđenim njezinim člankom 5.,

               —

               za smanjene stope posebnih poreza na pretvoreni bezolovni i olovni benzin, pod uvjetom da su stope u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza utvrđenim njezinim člancima 3. i 4.,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ,

               —

               za plovidbu privatnim brodom za zabavu,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja kada ponovna uporaba podliježe porezu.

         14.   ŠVEDSKA:

               —

               za oslobođenje od posebnog poreza za biološki proizvedeni metan i druge otpadne plinove,

               —

               za smanjenje stopa poreza na dizel u skladu s ekološkim klasifikacijama,

               —

               za diferenciranu stopu poreza na bezolovni benzin što će se odraziti na različite ekološke kategorije, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza utvrđenim njezinim člankom 4.,

               —

               za smanjenu stopu posebnog poreza na mineralna ulja koja se koriste u industrijske svrhe, pod uvjetom da su stope u skladu s obvezama utvrđenim Direktivom 92/82/EEZ,

               —

               za smanjenu stopu posebnog poreza na mineralna ulja koja se koriste u industrijske svrhe uvođenjem stope koja je niža od standardne i smanjene stope za poduzeća s velikom potrošnjom energije, pod uvjetom da su stope u skladu s obvezama utvrđenim Direktivom 92/82/EEZ i da ne narušavaju tržišno natjecanje,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ.

         15.   UJEDINJENA KRALJEVINA:

               —

               za UNP i metan koji se koristi kao motorno gorivo,

               —

               za smanjenje stope poreza na dizel s ciljem poticanja uporabe ekološki prihvatljivijih goriva,

               —

               za diferenciranu stopu poreza na bezolovni benzin što će se odraziti na različite ekološke kategorije, pod uvjetom da su diferencirane stope u skladu s obvezama utvrđenim Direktivom 92/82/EEZ, a posebno s minimalnim stopama posebnih poreza utvrđenim njezinim člankom 4.,

               —

               za lokalni javni prijevoz putnika,

               —

               za diferenciranu stopu posebnog poreza na emulziju vode/dizela, pod uvjetom da su diferencirane stope u skladu s obvezama utvrđenim u Direktivi 92/82/EEZ, a posebno s minimalnim stopama posebnih poreza utvrđenim njezinim člankom 5.,

               —

               za zračnu plovidbu koja nije obuhvaćena člankom 8. stavkom 1. točkom (b) Direktive 92/81/EEZ,

               —

               za plovidbu privatnim brodom za zabavu,

               —

               za otpadna ulja koja se ponovno koriste kao gorivo, bilo izravno nakon uporabe ili poslije postupka recikliranja otpadnih ulja i kada ponovna uporaba podliježe porezu.

         PRILOG II.
   Smanjene stope posebnog poreza i oslobođenja od takvog poreza kako je navedeno u članku 2.
   1.   FRANCUSKA:

               —

               za diferenciranu stopu poreza na dizel koji se koristi za komercijalna vozila, pod uvjetom da su diferencirane stope u skladu s obvezama utvrđenim Direktivom 92/82/EEZ, a posebno s minimalnim stopama utvrđenim njezinim člankom 5.

         2.   ITALIJA:

               —

               za smanjenje stope posebnog poreza na dizel koji autoprijevoznici koriste kao gorivo, pod uvjetom da su stope u skladu s obvezama utvrđenim Direktivom 92/82/EEZ, a posebno s minimalnim stopama utvrđenim njezinim člankom 5.

         3.   NIZOZEMSKA:

               —

               za smanjene stope poreza na dizel koji se koristi za komercijalna vozila, pod uvjetom da su te stope u skladu s obvezama utvrđenim Direktivom 92/82/EEZ, a posebno s minimalnim stopama utvrđenim njezinim člankom 5.